Naldo

Ronaldo Aparecido Rodrigues, bekannt unner den Naam Naldo (* 10. September 1982 in Londrina, Brasilien) is en brasiliaanschen Footballspeler. In'n Momang speelt he för den VfL Wulfsborg in de Football-Bundsliga.

 Sien Weg as Footballer 
 In’n Vereen 
In siene Jugendtied hett Naldo in Brasilien för RS Futebol speelt. Dat is en brasiliaanschen Jugendfootballvereen, de ok as Agentur to’n Utbillen un Vermiddeln vun Spelers arbeiden deit. In dat Johr 2004 weer he al Profi bi den Vereen Esporte Clube Juventude in de eerste Liga vun Brasilien. Dorbi is dat verscheden Utkiekers upfullen, dat he een vun de besten Spelers in’t Afwehr- Zentrum in de ganze Liga weer. Se menen, dor kunn noch mol richtig wat vun weern. In dat Johr 2005 hett denn de SV Werder Bremen den Brasilianer mit siene 1,98 m na Düütschland hoolt. Werder hett taxeerte twee bit dree Millionen € Aflöös för em betahlt. He scholl in Bremen an de Steed vun Valérien Ismaël treden, de na den FC Bayern München afwannert weer. He speelt sietdem an de Siet vun Per Mertesacker as Stammspeler in dat Afwehr-Zentrum. 
Sien eerst Door in de Champions-League för Werder hett he an’n 18. Oktober 2006 mit en Freeschööt gegen Levski Sofia ut Bulgarien maakt. An’n 9. Dezember 2006 hett he gegen Eintracht Frankfort bi dat 6:2 in Frankfort glieks dree Doren schaten. Dat weer de eerste „Dreer“ up sien ganzen Weg as Footballer överhaupt. 

An’n 19. Mai 2007 hett Naldo sien Verdrag bi Werder al vör de Tied üm dree Johren verlängert bit to’n 30. Juni 2012. Dornah is he na'n WfL Wulfsborg gahn.

 Natschonalmannschop 
An’n 14. März 2007 is Naldo to’n eersten Mol to de brasiliaansche Football-Natschonalmannschop beropen wurrn. Tosamen mit sien Fründ Diego weer he bi de Frünschopsspelen gegen de Football-Teams ut de Törkei un England in de Mannschop un ok bi de Copa América 2007 in Venezuela. To’n eersten Mol speelt hett he an’n 1. Juni 2007 in dat nee Wembley-Stadion, as he bi dat 1:1 gegen England vun Anfang an dorbi weer. 

 Wat he kann 
Naldo is bekannt för sien unbannig goden Tweekampf, för siene Leistungen in de Afwehr, wo he nix anbrennen lett un ok dorför, dat he unbannig hart scheten kann. Bi Freeschööt sund dor al Ballsnelligkeiten vun 125 km/h meten wurrn. 

 Privat 
Nalso is verheiraat’ mit Carla un hett en Söhn, den sien Naam is Naldinho (Lütt Naldo). Sien Naber is sien Mitspeler Diego.

 Wat he schafft hett 
 In’n Vereen 
 DFL-Ligapokal-Winner 2006 mit Werder Bremen

 Natschonalmannschop 
 Copa América-Winner 2007 mit Brasilien

 Snack 
Sietdem he för Brasilien speelt hett, is he de gröttste Speler, de jemols de Seleçao ehr Trikot anhadd hett.Bild online, 2. Juni 2007 .

 Borns 

 Weblenks 
 Offiziell Websteed vun Naldo
 Werder.de – Över den Speler (hoochdüütsch)

Kategorie:Mann
Kategorie:Footballspeler (Brasilien)
Kategorie:SV Werder Bremen
Kategorie:Börger von Brasilien
Kategorie:Boren 1982
Kategorie:Börger von Düütschland